പൊന്നറ കിഴക്കുപുറം ഏലായില് ഞാറു നട്ട് നഗരസഭയും പാടശേഖര സമിതിയും ആറ്റിങ്ങല്: നഗരസഭ വാര്ഡ് 27 ലെ പൊന്നറ കിഴക്കുപുറം ഏലായിലാണ് ചെയര്പേഴ്സണ് അഡ്വ.എസ്.കുമാരി ഞാറ് നട്ട് ഉദ്ഘാടനം നിര്വ്വഹിച്ചത്. 4 ഏക്കര് വരുന്ന ഏലായില് സംസ്ഥാന സര്ക്കാരിന്റെ സുഭിക്ഷകേരളം പദ്ധതിയുടെ ഭാഗമായി നീണ്ട ഇടവേളക്ക് ശേഷം 2019 ല് നെല്കൃഷി ആരംഭിച്ചിരുന്നു. എന്നാല് കഴിഞ്ഞ വര്ഷം ഇവിടെ കൃഷിയിറക്കാന് സാധിച്ചില്ല. തുടര്ന്ന് ഇത്തവണ നെടുങ്കരി പാടശേഖ സമിതിയുടെ സഹായത്തോടെ വീണ്ടും കൃഷി പുനരാരംഭിക്കുകയായിരുന്നു. അതിന്റെ ഭാഗമായി നെടുങ്കരി ഏലായില് ഞാറ് നട്ടിരുന്ന അതേ ദിവസം തന്നെ സമിതിയുടെ നേതൃത്വത്തില് കിഴക്കുപുറം ഏലായിലും ഉമ ഇനത്തില്പ്പെട്ട വിത്ത് വിതച്ചിരുന്നു. കൂടാതെ കൃഷിക്കാവശ്യമായ ജലത്തിന് സമീപത്തെ ചെറുതോടുകളും അനുബന്ധ ജല സ്രോതസുകളും വൃത്തിയാക്കി. കൃഷിക്ക് വിത്ത് വിതച്ച് തുടര്ച്ചയായ 120 ദിവസത്തിനുള്ളില് വിള കൊയ്ത്തിന് പാകമാവും. ഇങ്ങനെ സംഭരിച്ച് കിട്ടുന്ന നെല്ല് സപ്ലെകോ മുഖേന ന്യായവിലക്ക് വിപണിയിലെത്തിക്കും. പ്രസിദ്ധമായ പൊന്നറ ക്ഷേത്രത്തിന് സമീപത്തെ ഏലായില് നെല്കൃഷി പുനരാരംഭിക്കുന്നതിലൂടെ ഈ നാടിന്റെ പരമ്ബരാഗത കാര്ഷിക സംസ്കൃതിയെ കൂടിയാണ് മടക്കിക്കൊണ്ട് വരുന്നത്. ഇത്തരത്തില് നഗര പരിധിയില് ഒരു തുണ്ട് ഭൂമി പോലും തരിശിടാതെ വ്യാപകമായി കൃഷി ചെയ്യാനാണ് കാര്ഷിക തല്പരരായ വ്യക്തികളെ ഉള്പ്പെടുത്തി ഓരോ കേന്ദ്രങ്ങളിലും പാടശേഖര സമിതികള് നഗരസഭ രൂപീകരിച്ചിട്ടുള്ളതെന്നും ചെയര്പേഴ്സണ് അറിയിച്ചു. വൈസ് ചെയര്മാന് ജി.തുളസീധരന് പിള്ള, വികസന സ്റ്റാന്ഡിംഗ് കമ്മിറ്റി ചെയര്പേഴ്സനും വാര്ഡ് കൗണ്സിലറുമായ എസ്. ഷീജ, വിദ്യാഭ്യാസ സ്റ്റാന്ഡിംഗ് കമ്മിറ്റി ചെയര്പേഴ്സണ് ഗിരിജ ടീച്ചര്, കൃഷി ഓഫീസര് വി.എല്.പ്രഭ, ഡി.വൈ.എഫ്.ഐ ബ്ലോക്ക് സെക്രട്ടറി വിഷ്ണു ചന്ദ്രന്, സി.പി.എം കുന്നുവാരം ബ്രാഞ്ച് സെക്രട്ടറി ജോയി, പാടശേഖര സമിതി കണ്വീനര് സംഗീത്, ഭാരവാഹി കളായ നമ്ബി, പ്രശാന്ത്, വിനീഷ്, അഖില്, ശരത് തുടങ്ങിയവര് വാര്ഡിലെ തൊഴിലുറപ്പ് തൊഴിലാളികളോടൊപ്പം ഞാറ് നടീലിന് നേതൃത്വം വഹിച്ചു.